钦定古今图书集成/方舆汇编/职方典/第1297卷 > 《送郑尚书序》前人
## 钦定古今图书集成/方舆汇编/职方典/第1297卷 > 《送郑尚书序》前人

岭之南，其州七十，其二十二隶岭南节度府，其四十
馀分四府。府各置帅，然独岭南节度为大府。大府始
至四府，必使其佐启问起居，谢守地，不得即贺以为礼。岁时必遣贺问，致水土物。大府帅或道过其府，府
帅必戎服，左握刀，右属弓矢、帕首裤靴郊迎。及既至，
大府帅先入据馆，帅守屏，若将趋入拜庭之为者，大
府与之为让，至一再乃敢改服。以宾主见，适位执爵
皆兴拜，不许乃止。虔若小侯之事，大国有大事，谘而
后行。隶府之州，离府远者至三千里，悬隔山海，使必
数月而后能至。蛮夷悍轻，易怨以变。其南州皆岸大
海，多洲岛，颿风一日踔数千里，漫澜不见踪迹。控御
失所，依险阻，结党仇，机毒矢以待将吏，撞搪呼号，以
相和应。蜂屯蚁杂，不可爬梳，好则人，怒则兽，故常薄
其征入，简节而疏目。时有所遗漏，不究切之长。养以
儿子，至纷不可治，乃草薙而禽狝之，尽根株痛断乃
止。其海外杂国，若耽浮罗、流求、毛人、夷亶之州，林邑、
扶南、真腊、于陀利之属，东南际天地以万数，或时候
风潮朝贡，蛮胡贾人，“舶交海中。若岭南帅得其人，则
一边尽治，不相寇盗贼杀，无风鱼之灾，水旱疠毒之
患”，外国之货日至，珠、香、象、犀、玳瑁奇物，溢于中国，不
可胜用。故选帅常重于他镇，非有文武威风、知大体、
可畏信者，则不幸往往有事。长庆三年四月，以工部
尚书郑公为刑部尚书兼御史大夫，往践其任。郑公
尝以节镇襄阳，又帅沧景德棣，历河南尹华州刺史，
皆有功德可称道。入朝为金吾将军散骑常侍工部
侍郎尚书。家属百人，无数亩之宅，僦屋以居，可谓贵
而能贫，为仁者不富之效也。及是命，朝廷莫不悦。将
行，公卿大夫士苟能诗者，咸相率为诗以美朝政，以
慰公南行之思。韵必以“来”字者，所以祝公成政而来
归疾也。